કશિશ પોતાના નારાજ થઈ ગયેલા પતિ કૌશલને મનાવવાના આઇડિયા શોધવા લાગી. કશિશને લાગતું હતું કે કૌશલ બહુ લાંબો સમય સુધી તેનાથી નારાજ નહીં રહે. તે ઇચ્છતી હતી કે કૌશલ ભલે લડાઈમાં બીજી કોઈ રીતે સાથ આપે કે ન આપે, પણ મેન્ટલ સપોર્ટ કરે. કશિશને તેના અને કૌશલનાં લગ્ન પહેલાંના અને પછીના દિવસો યાદ આવી ગયા. કશિશ સાથેની સગાઈ પહેલાં જ કૌશલને ખ્યાલ આવી ગયો હતો કે કશિશ તેની સાથે લગ્ન કરવા નથી માગતી. કૌશલે આ અંગે કશિશ સાથે વાત કરી હતી. જોકે, એ સમયે કશિશે કૌશલની ઊંચાઈનું બહાનું આપીને વાત ટાળી દીધી હતી. કૌશલે કશિશને વાયદો કર્યો હતો કે જ્યાં સુધી કશિશ સામે ચાલીને તેના પ્રેમનો એકરાર ન કરે કે તેની પત્ની તરીકેનો દરજ્જો ન સ્વીકારે ત્યાં સુધી તે કશિશ સાથે પતિ તરીકેનો કોઈ વ્યવહાર નહીં કરે. પરિણામ એ આવ્યું કે કશિશને કૌશલ સાથે પ્રેમ થઈ ગયો અને બંને જણા આત્માથી એકબીજા સાથે જોડાઈ ગયાં. કશિશ ભૂતકાળને વાગોળતી હતી ત્યાં જ વર્તમાન તેની નજર સામે તરવરવા લાગ્યો. વળી પાછું તેનું મન કૌશલને મનાવવાની તરકીબો અંગે વિચારવા લાગ્યું. કશિશને યાદ આવ્યું કે કૌશલને રસગુલ્લાં બહુ ભાવે છે. તેણે બજારમાંથી પનીર લીધું અને પોતાના હાથે કૌશલ માટે રસગુલ્લાં બનાવ્યાં. કૌશલનો મૂડ જોઈને કશિશે કેસની ચર્ચા છેડી, પણ કૌશલ કોઈ પણ પ્રકારનો રસ દાખવ્યા વિના ડાઇનિંગ ટેબલ પરથી જતો રહ્યો. ઘરનું વાતાવરણ સાહજિક ન રહેતું બોઝિલ બની ગયું. કૌશલના વર્તન અને વ્યવહારમાં આવેલા ફેરફારને કારણે કશિશ આકુળવ્યાકુળ થઈ ગઈ હતી. એક દિવસ કશિશ અને કૌશલ જમવા બેઠાં હતાં, એ જ સમયે વૉચમેને માહિતી આપી કે ઉદયભાઈ કશિશને મળવા આવ્યા છે. આ સાંભળીને કશિશના હૃદયના ધબકારા વધી ગયા……